“ᐛᐧᑲᑎᑕᒂᐛ ᐊᓐᒡ ᐊᑲ ᐎ ᓂᓇᐃᑐᐛᒡ ᒋᓴᒪᓂᑐᐛ ᒐ ‍ ᒋᔅᒋᓯᔭᒄ ᓂᔾ ᓂᔅᑎᒻ ᐊᒋ ‍ ᐛᐧᑲᓯᒡ ᐊᔅᒄ ᐊᑲ ᒋᔨᐛᐤ ᐅᒋ ᐛᐧᑲᑎᑕᑯᒡ᙮
ᐃᑕᔨᑕᑯᓯᔭᒄ ᒪᒃ ᑕᓐ ᐊ ‍ ᐃᑕᔨᑕᑯᓯᒡ ᒋᐸ ‍ ᓴᒋᐃᑯᐛᐅᒡ ᒧᔭᒻ ᐊ ᐃᓯ ‍ ᓯᓴᒋᐃᑐᒡ ᐎᔨᐛᐤ᙮
ᒥᒄ ᒪᒃ ᐊᒋ ‍ ᐅᑎᓂᑎᑯᒡ ᐊᐅᒄ ᐛᒋ ‍ ᐛᐧᑲᑎᑕᑯᒡ,
ᐛᔅ ᑕᐸ ᐊᓐᑕ ᐊ ‍ ᑕᒡ ᐊᑯ ᒋ ᐊᑎ ᐃᓯ ‍ ᐎᒋᐃᐛᓇᐛᐤ᙮
ᒐ ‍ ᒋᔅᒋᓯᔭᒄ ᑕᓐ ᑲ ‍ ᐃᑎᑎᑯᒡ,
‘ᓇᒪ ᑕᐤ ᐊᐱᒋᐊᑭᓐ ᐃᐛᒃ ᐊ ‍ ᐅᒋᒪᐛᔨᑕᑯᓯᑦ ᐊ ‍ ᐃᑕᔨᑕᑯᓯᔨᒋ ᐅᒋᒪᒪ᙮’
ᒧᔭᒻ ᑲ ‍ ᓂᓇᐧᑲᒋᐃᐛᒂ ᑭᔭ ᒋᔨᐛᐤ ᒋᑭ ‍ ᓂᓇᐧᑲᒋᐃᑯᐛᐅᒡ᙮
ᑲ ‍ ᓂᓇᐃᑎᒧᐛᒂ ᑕᓐ ᑲ ᐃᓯ ‍ ᐊᔨᒧᑎᒧᐅᒂᐤ ᒋᑭ ‍ ᓂᓇᐃᑎᒧᒡ ᑭᔭ ᒋᔨᐛᐤ ᑕᓐ ᒐ ᐃᓯ ‍ ᐊᔨᒧᑎᒧᐛᑯᒡ᙮
ᒥᓯᐛ ᐅ ᑲ ᐃᓯ ‍ ᐊᔨᒧᑎᒪᑎᑯᒡ ᒐ ‍ ᐃᑐᑕᑕᑯᒡ ᓂᔾ ᐊᓂᔭᔪᐤ ᒐ ᐅᒋ ‍ ᐃᑐᑕᑕᑯᒡ ᐛᔅ ᑕᐸ ᐅᒋ ᒋᔅᒐᔨᒪᐅᒡ ᐊᓂᔭ ᑲ ᐸᒋ ‍ ᐃᑎᓴᐅᔨᒋ᙮
ᐊᑲ ᐅᒋ ᐸᒋ ‍ ᐃᔨᒥᐃᒂᐤ ᓇᒪ ᒋᐸ ᐅᒋ ‍ ᐊᑕᒪᔨᑕᑯᓱᐅᒡ ᒥᒋᑥᐅᓂᔪᐤ᙮
ᐊᓄᒡ ᒪᒃ ᑕᑈ ᐊᒋ ᐸᒋ ‍ ᐃᔨᒥᐃᒂᐤ ᑭᑈ ᐊ ‍ ᐊᑕᒪᔨᑕᑯᓯᒡ ᐊᒋ ‍ ᒥᒋᑐᑕᒡ᙮
ᐛᔅ ᐊᓐ ᐊᐛᓐ ᑲ ‍ ᐛᐧᑲᓯᑦ,
ᓄᑕᐎᔭ ᑭᔭ ᐛᐧᑲᑕᐤ᙮
ᓇᒪ ᒋᐸ ᐅᒋ ‍ ᐊᑕᒪᔨᑕᑯᓱᐅᒡ ᒥᒋᑥᐅᓂᔪᐤ ᐊᑲ ᐅᒋ ᐃᑐᑎᒧᒡ ᒪᒥᔅᑲᒡ ᐃᑐᐅᓇ ᓇᓂᑎᒻ ᐊᓐᑕ ᐊ ‍ ᑕᒡ᙮
ᓂᒋ ‍ ᐃᑐᑕᓐ ᒐᒂᔪᐛ ᐊᑲ ᓂᑕ ᑯᑎᒃ ᐊᐛᓐ ᐅᒋ ᐃᑐᑕᐧᒃ᙮
ᒥᓯᐛ ᒪᒃ ᒋ ‍ ᐛᐸᑎᒧᒡ᙮
ᐃᔭᐱᒡ ᒪᒃ ᓂᒋ ‍ ᐛᐧᑲᑎᑯᒡ᙮
ᓄᑕᐎᔭ ᑭᔭ ᒋ ‍ ᐛᐧᑲᑕᐅᒡ ᐊᓂᔭ ᐊ ‍ ᐛᐧᑲᓯᒡ᙮
ᐅᔭ ᒪᒃ ᑲ ‍ ᐃᑐᑐᐅᒡ ᐛᔅ ᐊᐅᑯᓐ ᑲ ‍ ᐃᑎᔅᑕᔨᒡ ᐅᐎᓱᐛᐅᓄᐛᒡ ᒐ ‍ ᐃᑐᑐᐅᒡ᙮
ᒋ ‍ ᓂᑲᓐ ᐎᑕᑯᓂᔪᐤ ᐊᓐᑕ ᑲ ‍ ᐃᑎᔅᑕᔨᒡ,
ᓴᔎᒡ ᓂᒋ ‍ ᐛᐧᑲᑎᑯᒡ᙮”
“ᒋᑭ ᐸᒋ ‍ ᑎᑯᓯᓐ ᐊᓐ ᐊᐛᓐ ᒐ ‍ ᐎᒋᐃᑕᐧᒄ,
ᐊᐅᒄ ᑲ ‍ ᐸᔭᒋᓯᑦ ᐊᒐᐧᒄ᙮
ᓂᔾ ᓂᑭ ᐸᒋ ‍ ᐃᑎᓴᐛᐤ ᐊᓐᑕ ᐅᒋ ᐅᑕᐎᒪᐤ ᐊ ‍ ᑕᑦ᙮
ᒋᑭ ‍ ᐎᑎᒻ ᑕᑈᐅᓂᔪᐤ᙮
ᓂᔾ ᒪᒃ ᓂᑭ ‍ ᐊᔨᒧᒥᒄ᙮
ᑭᔭ ᒋᔨᐛᐤ ᒪᒃ ᒋᑭ ‍ ᐊᔨᒧᒥᓇᐛᐤ ᐛᔅ ᐊᓐᑕ ᐅᔅᑭᒡ ᑲ ᐅᒋ ᒋᒋ ‍ ᒋᔅᑯᑎᒪᒐᔭᓐ ᐊᑯᑕ ᓴᔅ ᑲ ᐅᒋ ‍ ᐛᐎᒐᐎᔭᒄ᙮”
“ᒥᓯᐛ ᐅ ᑲ ᐃᓯ ‍ ᐎᑎᒪᑎᑯᒡ ᔅᒋ ‍ ᐎᑎᒪᑎᓇᐛᐤ ᒐ ᐊᑲ ᒋ ᐃᓯᓇᑯᓯᔭᒄ ᒐᒋ ᐎ ᐊᑎ ᐳᓂᔭᒄ ᐊ ‍ ᑕᑈᔭᔨᒥᔭᒄ᙮
ᐅᒡ ᒍᐤ ᐃᔪᒡ ᒋᑭ ‍ ᐎᐎᑎᓴᐅᑯᐛᐅᒡ ᐅᑦ ᐊᔭᒥᐊᐅᒋᐛᐳᐛᒡ᙮
ᓂᐦᐃ,
ᒐᒃ ᑕᑈ ᒋᑭ ‍ ᐅᑎᒋᐱᔪᐤ ᐊᐛᓐ ᓂᐸᐃᑕᒂ ᒐ ‍ ᐃᑕᔨᑕᐧᒃ ᒋᓴᒪᓂᑐᐛ ᐊ ‍ ᐎᒋᐊᑦ᙮
ᐊᐅᒄ ᐅᔭ ᒐ ‍ ᐃᑐᑕᑕᑯᒡ ᐛᔅ ᓇᒪ ᓂᑕ ᐅᒋ ᒋᔅᒐᔨᒪᐅᒡ ᐅᑕᐎᒪᐛ ᑭᔭ ᓂᔾ ᓇᒪ ᓂ ᐅᒋ ‍ ᒋᔅᒐᔨᒥᑯᒡ᙮”
“ᒥᒄ ᒪᒃ ᒋ ᐎ ‍ ᐎᑎᒪᑎᓇᐛᐤ ᐅ ᒐᒋ ᒋᔅᒋᓯᔭᒄ ᑕᓐ ᑲ ᐃᓯ ‍ ᐊᔨᒧᒥᒂᐤ ᐃᔅᐱ ᐅᑎᒋᐱᔨᒐ ᐅᔭ ᒐᒂᔪᐛ ᒐᒋ ᐃᑐᑕᑕᑯᒡ᙮
ᓇᒪ ᒋ ᐅᒋ ‍ ᐎᑎᒪᑎᓇᐛᐤ ᐅᔭ ᐅᔅᑭᒡ ᐊᓐᑕ ᑲ ᐸᒋ ‍ ᒋᔅᑯᑎᒪᑎᑯᒡ ᐛᔅ ᐊᑯᑕ ᑲ ‍ ᑕᔭᓐ ᐊᓐᑕ ᐊ ‍ ᑕᔭᒄ᙮”